Отчетен доклад на УС на БАМК за периода 01.01.2010-01.01.2011 г.

Уважаеми колеги,

Представям Ви отчетен доклад на Българската асоциация на морските капитани (БАМК) за периода 01.01.2011 - 01.01.2012 г. В началото на периода Асоциацията е имала 123 члена. През периода в Асоциацията са постъпили 15 нови члена, а са напуснали 3 члена и 4 са починали. В настоящия момент в Асоциацията членуват 131 капитана. От тях 53 са пенсионери. В момента на Събранието присъстват … капитана. 
Динамиката на броя на членовете на БАМК показва, че практически членската маса се е запазила, но остава малка в сравнение с общия брой на българските капитани далечно плаване. Има много членове, които не са плащали членски внос повече от една година и по тази причина УС на БАМК ще предложи промени в устава на асоциацията. За щастие имаме 15 нови члена, които са сравнително активни и това ни дава основание да разгледаме състава на управителния съвет за да предложим при избора на нов УС да се осигури максимално представителство на членовете съгласно броя и работата. От анализа на членската маса около 50 процента от членовете са пенсионери. Считаме, че тази група колеги следва да имат представител в УС, но предвид факта, че те плащат символичен членски внос, то разумно е те да имат един представител в УС. Бюджетът на асоциацията се крепи на членския внос на работещите капитани. Такива са действащи капитани на море, практикуващи морската професия в пристанищата и работещи на брегова работа – суперинтенданти, брокери, корабни мениджъри, сървейори и други. Настоящият управителен съвет се състои от пет члена. Предлагаме в новия УС да влязат представители на всички тези групи, за да има представителност. 
Отчетният период се характеризира с динамични промени в страната. Предвид проведените избори за президент и местна власт бяха осъществени редица срещи на ръководството на БАМК съвместно с Българската морска камара, на която БАМК е член, с представители на местната и държавна власт за запознаване с позициите и предстоящата дейност на кандидатите на различни политически партии и коалиции. В международен мащаб продължават проблемите на капитаните при преминаване на корабите в райони с опасност от пиратски нападения, криминализиране действията на капитаните, справедливото отношение към моряците/капитаните в това число умората на море и работните часове. 
Във всички тези вътрешни и международни събития БАМК участва според своите сили и възможности. Асоциацията поддържа традиционно добри и постоянни контакти с Изпълнителна агенция „Морска администрация” (ИА МА) и Министерството на транспорта, информационните технологии и съобщенията, и участва в обсъжданията на нормативните документи, регламентиращи морския транспорт – изменения в Наредба 6 на МТИТС относно квалификацията на морските лица, проблемите на търсенето и спасяването на море, проблемите на морското образование и квалификация.

На редовните тримесечни срещи на асоциацията през месеците април, юли и октомври 2011 г. бяха канени депутати, кмета на Варна и обществени деятели. Разгледан беше случаят с арестуването на капитан Собаджиев в Панама по обвинение в трафик на наркотици, арестуването на българските моряци от кораба „Ина” в Гърция по обвинение в контрабанда на цигари и други проблеми, свързани с работата на капитаните. Със съдействието на кмета на Варна г-н Кирил Йорданов на среща на БАМК през юли 2011 г. обсъдихме възможността за получаване на помощ от българските евродепутати с г-жа Виолета Станичич, ръководител на Информационното бюро на Европейския парламент в България. По нейна покана Управителният съвет на БАМК присъства на среща с българските евродепутати, където беше поставен въпросът за криминализирането на действията на морските капитани при изпълнение на техните служебни задължения и беше поискана помощ за капитан Собаджиев и моряците от кораба „Ина”.

По случая с капитан Собаджиев БАМК осъществи контакт с Американската асоциация на морските капитани (Council of American Master Mariners), по тяхна препоръка беше препоръчана на семейството на капитана правна кантора в САЩ, която пое защитата му. Открита беше специална сметка, в която със съдействието на членове на асоциацията и съвипускници на капитан Собаджиев бяха събрани 25 000 щатски долара за превеждане на аванс на адвокатската кантора за да започнат действия по защитата. Дарени бяха средства и от пенсионери, като пример даде члена на УС на БАМК капитан Магдичев, което показва, че колегиалната солидарност все още съществува. Използваме годишното събрание да призовем всички колеги за помощ, защото са необходими още поне 25 000 щатски долара за довеждане на делото до край и освобождаването на капитан Собаджиев от затвора. Информация за сметката, която е в Експресбанк, има на сайта на БАМК и при секретаря на асоциацията, а средства могат да бъдат дарявани и на ръка на секретаря на БАМК, който ги внася от името на дарителя.
Оказана беше помощ на капитан Делчев, който успя да получи опрощаване на остатъка от глобата, наложена му за митническо нарушение. И в този случай капитан е осъден на непосилна за него глоба поради съмнителна вина вследствие на грешка на компанията – оператор на кораба.
По молба на члена на БАМК капитан Ламбов бяха направени поредица от срещи с корабособственик, неизплатил полагащото му се възнаграждение.

На международно ниво председателят на БАМК участва на годишните асамблеи на Европейската конфедерация на асоциациите на морските капитани в Задар, Хърватска и Международната федерация на асоциациите на морските капитани в Халифакс, Канада. Предвид ограничения бюджет на БАМК това участие беше самофинансирано от капитан Димитров. И на двете асамблеи беше поставен въпросът за  задържането на капитан Собаджиев в Панама по несправедливо обвинение и случаят беше включен в резолюциите на двете асамблеи относно криминализацията. Двете международни организации написаха протестни писма до посолствата на Панама в Хага и Лондон съответно и съдействат според възможностите си за разрешаването на случая.
БАМК, чрез члена на УС Младен Михайлов, беше съорганизатор на втория форум за морската и речна индустрия – национален приоритет в Русе през ноември 2011 г. Форумът беше уважен от депутата от българския парламент Свилен Крайчев. В резултат на докладите и дискусиите на форума беше одобрен заключителен документ до българската законодателна и изпълнителна власт относно развитието на морската и речна индустрия. Повече информация за форума може да бъде получена от кап. Михайлов.
Активно беше участието на БАМК във фондация „Морски съдби”. В края на 2011 г. беше взето решение за мястото на паметника на моряка – алеята от Пантеона към амфитеатъра и морето в Морската градина. Сега предстои изготвянето на задание и организиране на конкурс. Поради решение на собственика на офиса на БАМК - Параходство БМФ, той да бъде отдаден под наем, БАМК постигна споразумение с ръководството на фондация „Морски съдби” да подпомага дейността на фондацията и да ползва офиса на фондацията като участва в заплащането на наема и консумативите за офиса заедно с Клуба на корабните механици. Понастоящем офисът на БАМК се намира на ул. „Чаталджа” 49 Б до приемната на Второ РПУ. Офисът беше ремонтиран със съдействието на „Варна Шипинг енд Трейдинг” и капитан Веселин Генов, за което УС изразява своята благодарност на капитан Генов.
БАМК традиционно участва със свои представители в държавните изпитни комисии на ВВМУ и в церемонията по връчването на дипломите на випускниците на ВВМУ, където през август 2011 г. предостави награда на випускник - отличник с активно участие в обществения живот на училището.
Европейският проект за устойчиво развитие на региона на Средиземно и Черно море, където БАМК участва съвместно с повече от 30 организации, не успя да получи финансиране и затова работата по проекта относно капитанската гледна точка по отношение на безопасността на корабоплаването, търсенето и спасяването беше отложена за в бъдеще.
Слабостите с работата на УС виждаме във все още малкия брой капитани, членуващи в асоциацията. Не успяхме да привлечем внимание и с обновения сайт на БАМК. Все още има много малка посещаемост и не е в достатъчна степен онова средство за общуване на колегите. Привлечените колеги да подпомагат попълването на сайта не бяха особено активни, а за наемане на професионален уеб дизайнер асоциацията не разполага с бюджет.
През годината ни предстоят следните по-важни събития:

1. Годишна асамблея на IFSMA – Копенхаген, Дания, 09-10.06.2012;

2. Годишна асамблея на CESMA – Рощок, Германия 12-13 май 2012;

3. Европейски морски ден – Гьотенбург, Швеция 21-22.05.2012;

4. Световен ден на моряка – 26.06.2012;

5. Фондация „Морски съдби” – продължаване дейността по изграждане на паметник на моряка, дооборудване на офиса на фондацията и популяризирането му като клуб на капитана и главния механик;

6. Продължаване на усилията за оптимизиране на данъчното облагане на българските моряци.
УС НА БАМК
04.3.2012 г.
PAGE  
6

